25. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ.200 της 11 Νοεμ./18 Δεκ. 1965 (ΦΕΚ Α΄ 236) Περί συστάσεως παρά τω Εθνικώ Ιδρύματι Ραδιοφωνίας, θέσεως υπαλλήλου επί θητεία τριετούς διαρκείας. Έχον υπ’ όψιν την ανάγκην συστάσεως θέσεων αναπληρωτού Γενικού Διευθυντού παρά τω Εθνικώ Ιδρύματι Ραδιοφωνίας προς εξασφάλισιν ευρύθμου λειτουργίας του Οργανισμού τούτου. Ακούσαν εν προκειμένω σχετικήν εισήγησιν του αρμοδίου Υφυπουργού Προεδρίας Κυβερνήσεως, αποφασίζει: 1.Συνιστά παρά τω Εθνικώ Ιδρύματι Ραδιοφωνίας, θέσιν υπαλλήλου επί θητεία τριετούς διαρκείας, επί βαθμώ και αποδοχαίς βαθμού 1ου της Δημοσίας Διοικητικής Ιεραρχίας, διοριζομένου δι’ αποφάσεως του αρμοδίου Υπουργού, δημοσιευομένης δια της Εφημερίδος της Κυβερνήσεως και στηριζομένης εις απόφασιν του Υπουργικού Συμβουλίου. 2.Ο ανωτέρω υπάλληλος φέρων τον τίτλον αναπληρωτού Γενικού Διευθυντού του Ε.Ι.Ρ. αναπληροί τον Γενικόν Διευθυντήν απόντα, κωλυόμενον ή εν περιπτώσει κενώσεως θέσεως και βοηθεί τούτον ασκών τας δια πράξεως του Γενικού Διευθυντού εγκρινομένης υπό του Διοικητικού Συμβουλίου, ανατιθεμένας εις αυτόν αρμοδιότητας. Εκδόσαν την παρούσαν υπ’ αριθ. 200 πράξιν αυτού, δημοσιευθησομένην δια της Εφημερίδος της Κυβερνήσεως και κυρωθησομένην νομοθετικώς, μερίμνη του Υφυπουργού Προεδρίας Κυβερνήσεως. 